
 29.12.2021
 BG
 Официален вестник на Европейския съюз
 L 465/8
 РЕГЛАМЕНТ ЗА ИЗПЪЛНЕНИЕ (ЕС) 2021/2325 НА КОМИСИЯТА
 от 16 декември 2021 година
 за съставяне, в съответствие с Регламент (ЕС) 2018/848 на Европейския парламент и на Съвета, на списъка с третите държави и на списъка с надзорните и контролните органи, които са признати съгласно член 33, параграфи 2 и 3 от Регламент (ЕО) No 834/2007 на Съвета за целите на вноса на биологични продукти в Съюза
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) No 834/2007 на Съвета (1), и по-специално член 48, параграф 3 и член 57, параграф 2 от него,
 като има предвид, че:
 (1)
 В съответствие с член 45, параграф 1, буква б), точка iii) от Регламент (ЕС) 2018/848 даден продукт може да бъде внесен с цел да бъде пуснат на пазара на Съюза като биологичен продукт или като продукт, произведен при преход към биологично производство, ако този продукт отговаря на равностойните правила за производство и контрол на призната трета държава и се внася със сертификат за инспекция, издаден от компетентните органи, контролните или надзорните органи на тази трета държава, в който се потвърждава това съответствие. В член 48, параграф 1 от посочения регламент се пояснява, че в този контекст призната трета държава е трета държава, която е призната за целите на равностойността съгласно член 33, параграф 2 от Регламент (ЕО) No 834/2007 на Съвета (2).
 (2)
 Срокът на това признаване изтича на 31 декември 2026 г. Посочените трети държави продължават да бъдат признати до тази дата с цел да бъде подсигурен плавен преход към схемата за признаване съгласно търговско споразумение в съответствие с член 47 от Регламент (ЕС) 2018/848, при условие че продължават да гарантират, че техните правила за биологично производство и контрол са равностойни на съответните действащи правила в Съюза и че спазват всички изисквания, свързани с надзора на тяхното признаване от страна на Комисията в съответствие с Делегиран регламент (ЕС) 2021/1342 на Комисията (3).
 (3)
 Списъкът с признати трети държави, съставен с посочения регламент, се основава на списъка, публикуван в приложение III към Регламент (ЕО) No 1235/2008 на Комисията (4), с изключение на Чили, Швейцария и Обединеното кралство, тъй като търговията с биологични продукти с тези държави е предмет на специални споразумения. Предвид обаче на новата информация, получена от Комисията от някои трети държави след последното изменение на този списък, следва да бъдат взети под внимание някои промени и списъкът следва да бъде съответно адаптиран.
 (4)
 Според информацията, предоставена от Аржентина, наименованието на контролния орган „Argencert“ е променено на „Ecocert Argentina SA“.
 (5)
 Коста Рика информира Комисията, че нейният компетентен орган е премахнал контролните органи „Control Union Perú“ и „Primus Labs.com CR S.A.“ от списъка с контролни органи, признати от Коста Рика.
 (6)
 Що се отнася до Индия, от тази трета държава са внесени голям брой пратки, възлизащи общо на хиляди